Alfons Mucha

**Alphonse Maria Mucha** (* Ivančice kod Brna, Moravska, 24. srpnja 1860.; † Prag, 14. srpnja 1939.), bio je češki slikar i dizajner. *Alphonse Mucha* je po mnogima bio najznačajniji protagonist umjetničkog pokreta Art Nouveau.

## Biografija
Kao dijete odlično je pjevao, tako da su ga uzeli u crkveni zbor, njegov pjevački talent omogućio mu je daljnje školovanje u srednjoj školi u moravskom glavnom gradu Brnu. Mucha je imao još jedan izuzetan dar, a to je bilo crtanje, koje je volio više i od pjevanja, - taj talenat omogućio mu je da počne zarađivati od njega. Ispočetka je radio kao kazališni dekorater - slikar, oslikavavši kazališne kulise. Zbog posla se je preselio 1879. u Beč, gdje se uposlio u tadašnjoj vodećoj kući za izradu kazališnih kulisa - *Kautský - Brioschi – Burghardt*. Zbog nesretnog slučaja, 1981. izgorjela je firma i ostao je bez posla, vratio se u Moravsku, i radio i nadalje kao slikar kazališnih i ostalih dekoracija, bez stalnog posla.

Grof *Karl Khuen* iz moravskog grada *Mikulov* angažirao je *Muchu* da mu dekorira unutrašnjost dvorca *Emmahof*, nedaleko mjesta *Hrušovan nad Jevišovkou*, zidnim freskama, po završetku radova bio je toliko oduševljen, da je odlučio dati *Muchi* stipendiju za studij slikarstva na *[[München]]skoj Akademiji likovnih umjetnosti*.

Nakon studija slikarstva u Münchenu (1885.-1887.), preselio se u Pariz i nastavio studije na *Académie Julian* i *Académie Colarossi*, istovremeno radio je ilustracije za magazine i reklamne agencije. Oko božića 1894., dobio je posao koji ga je izbacio u orbitu - narudžbu za plakat tada slavne glumice Sarah Bernhardt (za kazalište *Théâtre de la Renaissance*). Ovaj plakat (rađen potpuno u duhu ideala Art Nouveau) donio mu je slavu i mnoge buduće narudžbe. Mucha je sudjelovao u oblikovanju i dekoraciji paviljona Bosne i Hercegovine ( u sklopu nastupa Austro-Ugarske na Svjetskoj Izložbi u Parizu 1900.). Od 1906.-1910. boravio je u Sjedinjenim Američkim Državama, gdje je odlično primljen. U Chicagu se oženio za *Mariju Chytilovu*, a tamo je upoznao i svog budućeg mecenu *Charlesa R. Cranea*. Nagovorio ga je da financira njegov budući panslavenski ciklus slika - *Slavensku epopeju*, te se vratio da ga realizira u svojoj rodnoj Češkoj.

Nedugo po njemačkoj okupaciji Čehoslovačke uhićen je i držan u istražnom zatvoru, umro je nekoliko dana nakon toga, 14. srpnja 1939. u Pragu.

## Osobine Muchina djela
*Alfons Mucha* napravio je mnoštvo slika, plakata, reklama, ilustracija, dizajna nakita i kazališnih scenografija. Njegovi radovi postali su zaštitni znak stila u umjetnosti - Art Nouveau. Kao umjetnički pokret Art Nouveau je težio spoju umjetnosti i industrije, i na taj način želio da umjetnost postane dostupna svima, i tako negira elitističku prirodu umjetnosti. Najviše uspjeha kod naručioca, imao je s motivima mladih žena, raskošne kose, okruženih stiliziranim cvijećem i drugim ornamentalnim ukrasima. Osobno je *Mucha* želio da ostane upamćen ne samo po plakatima ili ilustracijama, držeći da je zadaća umjetnosti prikaz uzvišenih ideja i duhovnosti. Stoga mu veliki komercijalni uspeh nije godio, dapače čak ga je plašio.

Osamnaest godina je radio na svom mega djelu *Slavenska epopeja* (češki: *Slovanská epopej*), seriji od 20 impresivno velikih slika ( prosječno velikih od 8 x 6 m. do 4 x 4 m.) - sažetka povijesti slavenskih naroda, za kojeg je *Mucha* mislio da će doprinjeti afirmaciji i buđenju nacionalne svijesti i ponosa slavenskih naroda. 
Ovaj opus počeo je slikati u dvorcu *Zbiroh* po povratku iz Amerike 1910., radio ga je do 1928. godine, uz izdašnu pomoć svog američkog mecene *Charlesa R. Cranea*. Prvotno je bio izložen u Pragu, a danas se nalazi izložen u dvorcu u mjestu *Moravské Krumlově*. Jedna od slika tog opusa je *Hájení Sigetu proti Turkům Mikulášem Zrinským (1566)* ( *Odbrana Sigeta od Turaka Nikole Zrinjskog*, dovršena 1914.), ali je kao pandan tome *Mucha* naslikao i *Štěpán Dušan Srbský a jeho korunovace (1346)* ( *Krunidba cara Dušana 1346*, veličine: 4,05 x 4,80 m ).

## Najznačajniji radovi
* Zimska noć (1920.)kazališni plakat *Gismonda* (1894.- 1895),
* kazališni plakat za predstavu *La Dame aux Camelias* (1896.),
* kazališni plakat za predstavu *Lorenzacio* (1896.)
* kalendar u boji *Biscuits Lefevre-Utile* (oko 1897.)
* kazališni plakat za predstavu *Medee* (1898.)
* kazališni plakat za predstavu *La Samaritaine*
* kazališni plakat za predstavu *La Tosca* (1899.)
* kazališni plakat za predstavu *Tragique Histoire d'Hamlet - Prince de Danemark* (1899.)
* plakat - *La Plume* (oko 1896.)
* nacrt enterijera *Primatorskog salona* za grad Prag
* nacrt *Zlatarne Fouquet* za George Fouqueta u Parizu
* nacrt i oprema paviljona Bosne i Hercegovine u Parizu 1900. godine
* nacrt za vitraž katedrale *Sv. Vita* u Pragu (1931.)
* opus slika *Slavenska epopeja*

## Vanjske veze

* Muzej Alfonsa Muche 
* Portal Zaklade Mucha